Лъэпкъым и псэ
Ди лъэпкъэгъуу дунейм тет псоми гъатхэпэм и 14-м зэдыдогъэлъапIэ Адыгэ тхыбзэм и махуэр. Абы теухуа зэхыхьэ гуапэ дыгъуасэ щекIуэкIащ Кэнжэ къуажэм дэт ЩэнхабзэмкIэ унэм. IуэхущIапIэм и IэщIагъэлIхэм къызэрагъэпэща гуфIэгъуэ пшыхьым хэтащ ди анэдэлъхубзэр зи псэм хэлъ, абы и нобэрей щытыкIэмрэ къэкIуэнумрэ игъэпIейтей хэку-псэхэр.
Кэнжэ и хьэщIэхэмрэ бысымхэмрэ.
ЗэIущIэм кърагъэблэгъа хьэщIэ лъапIэхэм ящыщщ «Адыгэ псалъэ» газетым и редактор нэхъыщхьэ, Къэбэрдей Адыгэ Хасэм и тхьэмадэ ХьэфIыцIэ Мухьэмэд, егъэджакIуэхэм я щIэныгъэм щыхагъахъуэ институтым адыгэбзэмрэ балъкъэрыбзэмрэ егъэ-джынымрэ методикэмкIэ и кафедрэм и унафэщI Инчы Иринэ, КъАХ-м и Аруан къудамэм и тхьэмадэ КъущхьэтIу Хьэутий, ЩоджэнцIыкIу Алий и фондым и унафэщI ЩоджэнцIыкIу Леонид, анэдэлъхубзэр щIэблэм егъэджынымкIэ зэфIэкI лъагэхэр зыбгъэдэлъ, адыгэбзэм и макъ жьгъырухэр республикэпсо, къэралпсо утыкухэм щызыгъэIуфа егъэджакIуэхэр, къуажэм дэс нэхъыжьыфIхэр, нэгъуэщIхэри.
Бзэр хъумэнымкIэ, абы адэкIи зегъэужьыным хуэунэтIауэ анэдэлъху-бзэмкIэ егъэджакIуэхэм ирагъэкIуэкI лэжьыгъэшхуэм фIыщIэ щыхуащIащ зэхуэсым. Абыхэм иратащ Дунейпсо Адыгэ Хасэм, Къэбэрдей Адыгэ Хасэм, «Адыгэ псалъэ» газетым къабгъэдэкI щIыхь, фIыщIэ тхылъхэр, саугъэт лъапIэхэр.
Адыгэ тхыбзэм и махуэшхуэм иращIэкIа гуфIэгъуэ пшыхьыр адыгэ уэрэдхэмрэ лъэпкъ къафэхэмкIэ ягъэдэхащ Кэнжэ дэт курыт школ №20-м и еджакIуэ цIыкIухэм.
ЗэIущIэм теухуа тхыгъэ убгъуа ди газетым и къыдэкIыгъуэхэм ящыщ зым тетынущ.
ЖЫЛАСЭ Маритэ.
